Gasa-konflik: Skietstilstand tree in werkingInwoners van Gasa-stad het Vrydag vroegoggend die strate ingevaar nadat ‘n skietstilstand in werking getree het. (Foto: MOHAMMED ABED/AFP) ŉ Skietstilstand tussen Israel en Hamas, die Islamitiese beweging wat die Gasa-strook beheer, het vroeg Vrydag in werking getree ná 11 dae lange dodelike gevegte. ŉ Senior Hamas-leier het in reaksie op die skietstilstand gesê dit is ŉ oorwinning oor Israel. Khalil al-Hayya, ŉ senior lid van die Islamitiese beweging se politieke buro in die Gasa-strook, het beloof dat huise wat deur Israeliese lugaanvalle vernietig is, herstel sal word. Duisende mense het in Gasa-stad bymekaargekom om die skietstilstand te vier. Benjamin Netanyahu, Israel se premier, het gesê Israel se bombardering van Gasa het Hamas “baie jare teruggesit”. Die skietstilstand, wat deur Egipte onderhandel is, het Vrydag in werking getree ná internasionale druk om die bloedvergieting wat vroeër vandeesmaand uitgebreek het, te stuit. Die Amerikaanse president Joe Biden het die ooreenkoms verwelkom. “Ek glo dat ons ŉ ware geleentheid het om vooruitgang te maak, en ek is daartoe verbind om daaraan te werk,” het Biden in die Withuis gesê en bygevoeg dat hy Egipte se rol in die bemiddeling van die ooreenkoms verwelkom. Israeliese aanvalle op Gasa sedert 10 Mei het tot die dood van 232 Palestyne, onder wie 65 kinders, gelei en volgens die ministerie van gesondheid is minstens 1 900 mense gewond. Groot gebiede is in puin gelê en ongeveer 120 000 mense is ontwortel. Volgens die Israeliese weermag het Hamas en ander Islamitiese gewapende groepe in Gasa meer as 4 300 vuurpyle na Israel afgevuur, maar is die oorgrote meerderheid van die vuurpyle wat na dig bevolkte gebiede onderweg was deur sy “Ysterkoepel”-verdedigingstelsel onderskep. Die vuurpyle het 12 lewens in Israel geëis, onder wie twee kinders en ŉ soldaat. Die konflik het toegeneem nadat Hamas vuurpyle in die rigting van Jerusalem afgevuur het ná botsings tussen die Israeliese polisie en Palestynse betogers by die Al-Aqsa-moskee. Israel het ŉ lugaanval van stapel gestuur en volgens die weermag is honderde militêre teikens in Gasa getref en is tientalle militante bevelvoerders dood.